
Nr.         /1154/2011                                                                           

Doamnei judecător ___________________

Preşedinte al Curţii de Apel_______________________
 Stimată doamnă/ stimate domnule preşedinte,                                  

După cum este cunoscut, Legea nr. 71/2011 pentru punerea în aplicare a Legii nr. 287/2009 privind Codul civil a fost publicată în Monitorul Oficial al României, Partea I, Nr. 409, din 10 iunie 2011, Noul Cod civil urmând să intre în vigoare la data de 1 octombrie 2011. 

Articolul 225 alin. (1) din această lege prevede că: „Secţiile comerciale existente la data intrării în vigoare a Codului civil în cadrul tribunalelor şi curţilor de apel se vor reorganiza ca secţii civile ori, după caz, vor fi unificate cu secţiile civile existente, prin hotărâre a Consiliului Superior al Magistraturii, la propunerea colegiului de conducere al instanţei”.

Alineatul 2 al aceluiaşi articol presupune că această reorganizare se va face anterior intrării în vigoare a Codului Civil, deoarece „(2) Hotărârea Consiliului Superior al Magistraturii prevăzută la alin. (1) îşi va produce efectele de la data intrării în vigoare a Codului civil.”.
De asemenea, articolul 228 din aceeaşi lege prevede că: „(1) Până la data intrării în vigoare a Codului civil, tribunalele comerciale Argeş, Cluj şi Mureş se reorganizează ca tribunale specializate sau, după caz, ca secţii civile în cadrul tribunalelor Argeş, Cluj şi Mureş, în condiţiile art. 226.

(2) La stabilirea cauzelor de competenţa tribunalelor specializate sau, după caz, a secţiilor civile reorganizate potrivit alin. (1) se va ţine seama de numărul şi natura cauzelor, de specializarea judecătorilor, de necesitatea valorificării experienţei  profesionale a acestora, precum şi de volumul de activitate al instanţei.”


Conform articolului 221 din aceeaşi lege, aceste norme intră în vigoare la 3 zile de la data publicării legii în Monitorul Oficial al României. 
În vederea analizării de către Consiliul Superior al Magistraturii a modalităţii de reorganizare a actualelor secţii comerciale şi tribunalelor comerciale existente, care să răspundă cel mai bine nevoii de organizare unitară la nivelul întregului sistem judiciar, dar şi situaţiilor concrete existente la fiecare instanţă, cu respectarea criteriilor impuse de legea menţionată, vă rugăm să ne transmiteţi opiniile judecătorilor de la instanţele din circumscripţia curţii de apel referitoare la posibilităţile practice de reorganizare a secţiilor şi tribunalelor comerciale.


Vă rugăm să aveţi în vedere şi situaţiile concrete în care la nivelul curţilor de apel şi tribunalelor nu există secţii comerciale distincte, ci acestea judecau şi litigiile de contencios administrativ sau/şi financiar fiscal, respectiv aveau în denumirea secţiei aceste materii.

De asemenea, având în vedere şi prevederile art. 226 din Legea nr. 71/2011, privind noile materii în care se pot înfiinţa, în cadrul secţiilor civile, complete specializate pentru soluţionarea anumitor categorii de litigii, vă rugăm să vă exprimaţi opinia cu privire la denumirea acestor noi tribunale specializate sau secţii şi la modalitatea de repartizare a dosarelor între noile secţii civile şi cele deja existente. 

Avem rugămintea să ne comunicaţi punctele de vedere ale judecătorilor de la instanţele din raza curţii de apel până la data de 20.06.2011.
În vederea efectuării în bune condiţii a operaţiunii de centralizare vă rugăm ca transmiterea să se facă şi în format electronic Word la adresa de e-mail legislatie@csm1909.ro 
Cu deosebită consideraţie, 

Preşedinte,
Judecător Nicolae Horaţius Dumbravă
 Avizat,

Secretar General,

                                                         Judecător Roza Marcu

Director,

Judecător Constantin Nicolae

Şef Serviciu,

Judecător Andreea Uzlău
    Întocmit 
                                                                                   Judecător Corina Voicu 

Adresa: Bucureşti, Calea Plevnei, Nr. 141 B, Sector 6
Tel: 3116900; Fax:3116901 

Web: www.csm1909.ro

